ไทยสมุทรฯลุ้นลูกค้าชุมชน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เพิ่มตัวแทนอื้อกวาด400ล้าน
ลุยเจาะกลุ่มชาวบ้านโอท็อปโพสต์ทูเดย์ — ไทยสมุทรประกันชีวิตเล็งขยายฐานลูกค้าประกันกลุ่มชุมชน 400 ล้านบาท เพิ่ม 370%
นายนเรศร์ ปัจฉิมดิฐ รองประธาน ฝ่ายประกันกลุ่ม บริษัท ไทยสมุทรประกันชีวิต เปิดเผยว่า บริษัทมีนโยบายขยายฐานลูกค้าประกันกลุ่มในพื้นที่ทั่วประเทศในปี 2553 ทั้งประกันกลุ่มนักเรียนและประกันกลุ่มชุมชนต่างๆ ซึ่งเป็นฐานลูกค้าเดียวกับประกันอุตสาหกรรมของบริษัท โดยตั้งเป้าหมายเบี้ยรับไว้ที่ 400 ล้านบาท แยกเป็นช่องทางขายผ่านพนักงานของบริษัทหรือขายตรง 60 ล้านบาท และมาจากช่องทางขายผ่านตัวแทนและบริษัทนายหน้า 340 ล้านบาท เทียบกับปี 2552 ที่ได้ 85 ล้านบาทมาจากช่องทางขายตรงทั้งหมด
สำหรับการตั้งเป้าหมายยอดขายแบบก้าวกระโดด เนื่องจากปีนี้เป็นปีแรกที่จะทำการขยายตลาดประกันกลุ่มผ่านตัวแทน โดยใช้วิธีสมัครใจในการขาย มีตัวแทนที่อาสาสมัครเข้าร่วมเป็นตัวแทนขายกรมธรรม์ทุกประเภทกับบริษัทแล้วจำนวน 1,800 คน จากตัวแทนทั้งหมดที่มี 1.3 หมื่นคน 
“ในจำนวนตัวแทน 1,800 คน มีตัวแทนที่มีผลงานยอดขายประกันกลุ่มเข้ามาอย่างสม่ำเสมอประมาณ 450 คน ซึ่งเป็นคนในพื้นที่ ก็จะทำตลาดประกันกลุ่มชุมชนต่างๆ เช่น กองทุนหมู่บ้าน กลุ่มผู้ผลิตสินค้าหนึ่งตำบลหนึ่งผลิตภัณฑ์หรือโอท็อป แล้วเราก็ช่วยในการนำสินค้ามาเป็นรางวัลพิเศษให้กับตัวแทน” นายนเรศร์ กล่าว
สำหรับความเสี่ยงของกลุ่มชุมชนต่างๆ ไม่สูงมาก เพราะยังอยู่ในวัยหนุ่มสาวเฉลี่ยอายุ 40 ปี ต่างจากกลุ่มสหกรณ์ที่ความเสี่ยงสูงเพราะอายุเฉลี่ยค่อนข้างมาก แต่ก็แข่งขันสูงเช่นกัน ซึ่งอัตราเบี้ยประกันกลุ่มในปัจจุบันจะอยู่ประมาณ 4 บาท ต่อวงเงินความคุ้มครอง 1,000 บาท ขณะที่นักเรียนในต่างจังหวัดจะมีความเสี่ยงสูง แต่เนื่องจากมีความอดทน บาดแผลเพียงเล็กน้อยก็ไม่ค่อยเข้าโรงพยาบาล ต่างจากนักเรียนในเมือง เมื่อเกิดอุบัติเหตุจะรีบเข้าโรงพยาบาลซึ่งตัวแทนเกือบทั้งหมดจะมีความชำนาญในการขายประกันชีวิตประเภทอุตสาหกรรม หรือแบบที่เก็บเบี้ยรายเดือนเท่านั้น
ขณะที่ทุนประกันจะไม่สูงมากเริ่มต้นที่ 3 หมื่นบาทต่อปี เบี้ยประกันประมาณ 200 กว่าบาท คุ้มครองกรณีเสียชีวิตจากอุบัติเหตุและทุพพลภาพ ไม่มีค่ารักษาพยาบาล จนถึงทุนประกัน 1 แสนบาทที่จะมีเรื่องค่ารักษาพยาบาลจากอุบัติเหตุเข้าไปด้วยครั้งละ 1 หมื่นบาท
สำหรับ ประกันกลุ่มนักเรียนในพื้นที่ต่างจังหวัดยังไม่เห็นผลมากนัก เพราะเพิ่งเริ่มต้น คาดว่าจะเห็นความเคลื่อนไหวหลังจากโรงเรียนเปิดแล้ว แต่สำหรับในกรุงเทพบริษัทได้ให้บริการประกันกลุ่มแก่นักศึกษาจุฬาลงกรณ์มหาวิทยาลัย มหาวิทยาลัยมหิดล และมหาวิทยาลัยศิลปากรบางส่วน มหาวิทยาลัยศรีปทุมทั้งหมด และ โรงเรียนกรุงเทพคริสเตียน